Boksies by Dosyne: Swart-en-wit lessenaarorganiseerder
Hierdie houer is baie nuttig omdat dit regtig ’n hele klomp klein goedjies netjies bymekaar hou. Jy hoef dit nie net op jou lesse­naar te gebruik nie, maar kan dit ook in pastelkleure maak en gebruik om jou grimering netjies te hou, of in helder kleure vir jou tiener se juwele maak. Elke ‘ry’ boksies is binne-in ’n groot, stewige houtbasis geplaas en met verskillende tegnieke gemaak.
Boksies by Dosyne: Verrassingsboksie
Hierdie origami-boksie word ook gemaak sonder dat jy enige sny- of plakwerk hoef te doen. As ’n mens na die boksie kyk, lyk dit asof dit in die middel oopgemaak kan word, maar dit is nie moontlik nie. Die enigste manier om die boksie oop te maak, is om een van die boonste flappies oop te vou. Die boksie kan in verskeie groottes gevou word. Die grootste boksie is van fotoplakwerkpapier van 30 x 30 cm gevou, die middelste boksie van 20 x 20 cm en die kleinste boksie van 15 x 15 cm. Dit is die maklikste om met groottes te werk wat veelvoude van vyf is, aangesien die papier aanvanklik in 25 ewe groot vierkante verdeel word.
Boksies by Dosyne: Vrolike geskenksakkie
Hierdie mooi, helderkleurige sakkie word ook van ’n vel A4-papier of karton gemaak. As jy karton gebruik, hoef dit nie vreeslik dik te wees nie, want die sakkie is bedoel vir klein en ligte geskenkies. Kies weereens die kleure van jou papier of karton volgens die geleentheid waarvoor jy die sakkie maak. Sagte, klassieke kleure sal geskik wees vir ’n geskenkbewys vir ’n troue, of miskien ’n serp of sakdoek vir ’n ouer dame. Helder, primêre kleure kan gebruik word vir geskenkies vir kleuters of jong kinders. As jy effekleu­rige karton of papier gebruik, kan jy die sakkie ook versier nadat jy dit gemaak het.